khistorydata/jeongjo-sjw-relations huggingface dataset:
정조 9년
乙巳十一月初六日辰時。上詣毓祥宮。酌獻禮入侍時。行都承旨金頤柱。左承旨趙興鎭。右承旨李祖承。右副承旨柳焵。同副承旨李集斗。記事官金孝建。假注書李德鉉。記注官金健修。記事官尹行任。以次侍立訖。上具翼善冠衮龍袍。乘輿出貳極門至乘輦所。命備局有司堂上入侍。賤臣承命出。與工曹判書金華鎭。兵曹判書徐有隣。行副司直鄭民始。偕入進前。上命藥房都提調入侍。判府事徐命善承命進前。華鎭曰。黃海監司狀本災結加請事草記。有今日持入稟處之命。故敢此仰達矣。上曰。大臣之意。何如。命善曰。田災本無給災之規。故每以綿田爲托。綿田豈有過千結不成實之理乎。此路一開。後弊難言。且道臣初啓。旣甚混圇。追後區別。難保其的當。臣意則只許畓災加請之數。似好矣。上曰。有司堂上。各陳所見。可也。華鎭曰。向來分等覆奏時譴責。專由田畓之混同無區別。而今此加請狀聞中辭意。有若不得已減數者然。雖緣生疎。恐未穩當矣。有隣曰。綿災異於畓災。分數俵給。亦是大惠。一千二百餘結準給。旣未前有。且關後弊。只依道臣狀請。準給畓災。恐合事宜矣。民始曰。觀其狀辭。不曰災結之査減與否。而只稱田災之不敢更請。畓災則不得不加請云者。全沒分曉。今若只依狀請許施。則未知果然足當於不足之數。而朝廷之知有田災而或許或否。亦似如何。此甚難便矣。時俊曰。綿田雖或被災。亦不至全無所收者。自來然矣。所見之孔慘。稍勝於畓農。而特以一年不再耕之致。間有給災之規矣。今此道啓。只請畓災者。或緣綿災之前劃五百結。足可派給而然乎。依狀請施行。似無妨矣。上曰。觀其狀辭。朝家本意。尙未領會。向來飭敎。非謂數爻之太多。以其所請之混圇無區別也。如使被災實摠。無一毫相左之端。則爲道伯者。但當措辭更請。可也。此狀本則反是。不恤白懲有無。殆若依朝令減削者然。寧有此等道理。廟堂回啓。亦未免太糢糊。以此狀辭與草記。決難的從裁處。更令廟堂措辭嚴飭。使之不多日內。具由狀聞。前此査問有命。閱月之後。始乃登聞。其爲稽忽。亦極駭然。道臣雖緣生疎。廟堂胡無一言。後勿如是之意。一體關飭。萬一又復遲滯。自卿等。難免不飭之責。以此知悉。可也。出擧條命京畿監司入侍。賤臣承命出。與徐有防偕入進前。有防曰。被災峽民之所納城餉。姑爲捧留本邑之意。有所陳達。蒙允矣。大抵今年年事。比諸昨年。不啻減半。而無論沿野邑。當年新舊還及拯劣米江都耗條。各樣軍米布。見方竝督。而摠廳新餉。見又領納之際。壬寅停退條保還餉。又自該廳有準捧之關。各邑今將出秩。要之今晦來初。當爲轉輸於本所矣。險峙氷崖。人馬凍傷之患。勢所必至。而又況許多當納之餉糴。艱辛辦出之餘。今此舊餉之盡數拮据。便同弩末。臣於日昨永陵豎碑監董之行。民人輩到處成群。以此呼訴。城餉體重。臣非不知。而第念舊餉旣異還。捧留亦是外儲。目下民情。在所當念。臣意則沿野邑摠廳壬寅停退條保餉還中。限折半徵捧。當輸山城之處。則使之捧留本邑。其餘折半。待明秋畢納。則比他糴。已爲加數之多。而在還民。庶有紓力之道。故敢此仰達。令廟堂稟處。何如。上曰。事係民隱。旣聞之後。何不從施。折半捧留。折半停退。可也。出擧條命書傳敎曰。永陵御製御筆碑石前後面新刻及豎立。碑閣修改時監董堂上禮曹參判李文源。加資屬耳。錫馬亦屬耳。賞典不宜屑越。大豹皮一令賜給。京畿監司徐有防。差使員坡州牧使吳載徽。竝依辛丑年例加資。兼監役本陵令朴賢秀。參奉李泰懋。陞敍。未陞敍者陞六。御製御筆前面草圖書書寫閣臣檢校直閣李秉模。監董閣臣原任待敎尹行任。各半熟馬一匹賜給。看摹之際。效勞旣多。掌樂主簿曺允亨。陞敍。閣屬官徐理修張世經。亦爲陞敍。北漆寫字官趙重鉉。塡紅畫員李寅文。依例加資。看役牌將。碑石奉詣時陪行將校。碑閣丹靑畫員。看役計士奏時官。依別單付標施賞。員役工匠等。令該曹詳考辛丑年例。米布分等施賞後。草記。又命書傳敎曰。戶判旣承下敎。毓祥宮延祜宮。與郞官進詣奉審後。簾帳修改。本宮守僕及事知守僕。亦令該曹考例施賞。命承旨前望單子入之。朴祐源落點。仍命新授承旨牌招察任。命書傳敎曰。永陵碑役監董堂郞賞典。今日政下批。由敦化門。詣毓祥宮。駕至鍾樓新恩祗迎所。命文武新恩。呼新來訖。進發至毓祥宮大門外。左通禮跪啓請降輦乘輿。上降輦乘輿入大次。展拜時至。上仍具翼善冠衮龍袍。詣版位行再拜禮。文武百官同。上陞詣廟內奉審訖。詣延祜宮展拜。還入大次。酌獻禮時至。上詣盥洗位。盥洗訖。詣樽所西向立。興鎭酌酒。祖承。以爵受酒。上詣神位前北向跪。在位者皆跪。上三上香。集斗奠爐于案。祖承捧爵跪進。上執爵獻爵。大祝進神位之右。跪讀祝文訖。上俯伏。興平身還復位。行再拜禮。百官同。少頃。上行再拜禮。百官同。禮訖。上詣望燎位。大祝取祝版。焚於爐。上還入大次。命同副承旨入侍。集斗承命進伏。上命書傳敎曰。今日展拜。仍行酌獻禮。追思陪享時事。曷堪愴慕。本宮本家人。間多枳在。雖因不謹奉公。無一人霑漑於祿仕。予常愍念。況十年廢錮。足以懲礪。崔東岳朝岳等。令該曹。樞銜或衛將待窠。調用。上曰。實注書金孝建病。代以洪樂貞擬入。出榻敎左通禮跪啓請外辦。上乘輿至降輿所。左通禮跪啓請降輿乘輦。上降輿乘輦還宮。至新恩祗迎所。以洪樂貞金洛淳爲假注書。使之參班。其餘左右文武新恩。以次乘馬。使之前進。到敦化門落後。進發至仁政門外。左通禮跪啓請降輦乘輿。上降輦乘輿。由貳極門還內。諸臣以次退出。
정조 9년
乙巳十一月初六日午時。上詣毓祥宮。還宮入侍時。右承旨趙興鎭。記事官金孝建。假注書金洛淳。記事官尹行任。以次侍立訖。上乘輦御惠政橋。命宣傳官。以標信開左右列作門。招入東西班祗迎文武新恩。賤臣以注書戴花隨後。先是。上命掌樂院及五營門。賜樂於文武新恩。至是。駕前左右文武新恩。乘馬張樂而行。花牌夾道。笙鼓塡巷。上命新及第洪樂貞。以實注書金孝建病代擬入。使之隨後。駕至雲從街。命訓鍊大將具善復。兵曹判書徐有隣。大提學吳載純入侍。善復有隣呼武擧子新來。載純呼文擧子新來。皆於駕前。塗墨進退。至敦化門外。命文武新恩落後。命宣傳官。持標信解嚴隨駕軍兵。駕至仁政門外。下輦乘輿。由貳極門還內。諸臣以次問安。答曰。知道。諸臣退出。
정조 9년
乙巳十一月初六日酉時。上御誠正閣。坐直承旨入侍時。左副承旨李祖承。假注書金洛淳。記注官金健修。記事官尹行任。以次進伏訖。上曰。今日永陵碑役時賞典。皆已擧行乎。祖承曰。俄聞戶判言。則賞典傳敎中。有依辛丑例擧行之敎。而員役名色有加入者。難於擧行云矣。上曰。然則傍照施賞事。分付。好矣。上敎賤臣曰。爾以故相之孫。登今年之科。事不偶然。予庸嘉之。爾家忠孝相傳。爲國世臣。爾若克承家聲。不忝所生。則非但爾一家之福。將爲朝廷之幸。爾其勉之。賤臣拜受命。上命承旨讀公事訖。命退。承史以次退出。
정조 9년
行都承旨金頤柱坐。行左承旨朴祐源坐。行右承旨趙時偉坐。左副承旨李祖承坐。右副承旨柳焵坐直。同副承旨李集斗坐直。注書金孝建仕一員末差。假注書李德鉉仕直。事變假注書朴孝成仕。
정조 9년
柳焵啓曰。明日常參經筵。取稟。傳曰。停。
정조 9년
李集斗啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 9년
金頤柱啓曰。右承旨趙興鎭。今日不爲仕進。卽爲牌招。何如。傳曰。許遞。前望單子入之。
정조 9년
金頤柱啓曰。新除授行右承旨趙時偉。卽爲牌招。何如。傳曰。允。
정조 9년
以禮曹王大妃殿誕日陳賀節目。傳于金頤柱曰。旣承慈敎。權停。
정조 9년
傳于李集斗曰。左承旨入侍。
정조 9년
以十一日。輪對。取稟。傳于金頤柱曰。爲之。
정조 9년
假注書洪樂貞有頉。代以朴宗謙爲假注書。
정조 9년
金頤柱啓曰。假注書朴宗謙。時無職名。令該曹依例付軍職。冠帶常仕。何如。傳曰。允。
정조 9년
金頤柱啓曰。假注書金洛淳有頉。代前假注書李德鉉。姑令仍察。何如。傳曰。允。
정조 9년
假注書朴宗謙有頉。代以金復仁爲假注書。
정조 9년
金頤柱啓曰。假注書金復仁。時無職名。令該曹依例付軍職。冠帶常仕。何如。傳曰。允。
정조 9년
以京畿監司狀啓。英陵補土時所用石子運致事。傳于李集斗曰。觀此狀本。雜石運致之數。大小竝計。已近二萬塊云。今番則府使擧行。頗有申飭之效。從近欲遣摘奸。以憑虛實。仍察役民時勤慢。自卿營先爲發遣褊裨。摘奸以來。熟石運致。一依補土堂上言爲之。而雇價馬價。果已拮据乎。具由狀聞事。回諭。此狀啓出付內閣。日省錄抄謄。而此前運致形止。必不送于內閣。卽爲査實推給。此後此等緊關狀聞之有遺漏。則兼吏當別樣處置。以此嚴飭。
정조 9년
以吏曹參議金宇鎭牌不進罷職傳旨。傳于李集斗曰。只推。
정조 9년
有政。吏批。判書趙時俊進。參判沈豐之牌不進。參議金宇鎭牌不進。行都承旨金頤柱進。以安廷鉉爲執義。李身晦爲司諫。李萬應爲掌令。崔烜鄭景祚爲持平。兪漢敬爲獻納。尹光晉爲正言。李獻慶爲禮曹參判。李秉模爲刑曹參判。朴英源爲敦寧參奉。金基豐爲永陵參奉。李命心慶邦運爲假引儀。具㢞爲兵曹參判。
정조 9년
兵批。判書徐有隣病。參判具㢞未肅拜。參議李夔入直進。參知李家煥病。同副承旨李集斗進。副司直單李亨逵李崇祜趙興鎭。
정조 9년
事變假注書尹羽烈改差。代以朴孝成爲事變假注書。
정조 9년
事變假注書朴孝成有頉。代以權爲事變假注書。
정조 9년
事變假注書權在外。代以柳光億爲事變假注書。
정조 9년
金頤柱。以御筆碑役所言啓曰。東南兩廟奉安肅廟朝御製碑文入刻。今初七日。先爲畢役之意。敢啓。傳曰。知道。各五件粧簇。各二十件印進。可也。
정조 9년
李集斗。以監印儀軌廳校正大臣言啓曰。宮園儀儀軌。今已畢修正。景慕宮奎章閣京史庫各一件。依下敎分上之意。敢啓。傳曰。知道。
정조 9년
金頤柱。以弘文館言啓曰。新除授修撰金履鏞。時在洪忠道稷山地。經筵入番事緊。請斯速乘馹上來事。下諭。傳曰。依啓。
정조 9년
金頤柱。以弘文館言啓曰。新除授修撰權裕。時在洪忠道韓山地。經筵入番事緊。請斯速乘馹上來事。下諭。傳曰。依啓。
정조 9년
朴祐源。以戶曹言啓曰。永陵御製御筆碑石豎立。碑閣修改時員役工匠等。詳考辛丑年例。米布分等施賞後。草記事。命下矣。營吏及石手邊首刻手刀子匠等。依辛丑年例磨鍊。其外員役工匠等。參考前例。一體別單書入之意。敢啓。傳曰。知道。
정조 9년
李集斗。以兵曹言啓曰。昨日政新除授僉知中樞府事崔朝岳資級。乃是嘉善。而矇未覺察。備擬受點。揆以格例。勢難仍置。原單子勿施。臣則惶恐待罪之意。敢啓。傳曰。勿待罪。
정조 9년
趙時偉。以兵曹言啓曰。傳曰昨因鐵箭尺量時不善擧行事。當該官員棍汰事。下敎矣。今日取見兵曹啓下單子。昨日汰去時崔鎭一。卽柳葉箭尺量官。而原尺量官。卽判官李漢章也。漢章之推諉他官。尤極痛駭。當嚴處。先令兵曹査問草記。如是處分。則崔鎭一。事當分揀。而帳殿出入。頑慢極矣。原傳旨仍爲頒布事。命下矣。依下敎。軍器寺判官李漢章處査問。則漢章所告內。以爲渠則是鐵箭尺量官。崔鎭一則柳葉箭尺量官。而以擧行次。同爲待令於帳殿矣。尺量官呼入之際。鎭一先爲入去。旣已擧行。而渠則迷劣所致。不知爲鐵箭尺量。未果入去。故及其當該官員棍汰下敎之後。鎭一當之。至於誤奉現告之境。其慢忽愚昧之罪。萬死無惜云矣。敢啓。傳曰。知道。復勿如是之意。令本寺提調各別嚴飭。可也。
정조 9년
李集斗。以禁衛營言啓曰。依下敎。壯勇衛牌頭黃壽海。嚴囚新營之意。敢啓。傳曰。姑爲放送。
정조 9년
李集斗。以禁衛營言啓曰。依壯勇衛牌頭黃壽海嚴囚新營草記批旨。姑爲放送之意。敢啓。傳曰。知道。
정조 9년
李集斗。以御營廳言啓曰。新榜出身駕前別抄李宜鎭。三日遊街後決棍事。命下矣。依下敎。李宜鎭決棍十度之意。敢啓。傳曰。知道。
정조 9년
李集斗。以守禦廳言啓曰。本廳親牙兵左司左哨官黃益弼。身病猝重。勢難察任。今姑改差。何如。傳曰。允。
정조 9년
李集斗。以刑曹言啓曰。昨日動駕時。南部居金光獻。以其父聖龜。橫加賊名。見囚捕廳。有所籲冤。至於擊錚衛外。所當捧拱以入。而係是出身。依例移義禁府處之。何如。傳曰。允。
정조 9년
李集斗。以義禁府言啓曰。因刑曹啓辭。衛外擊錚人出身金光獻。移本府處之事。允下矣。金光獻。今方待命。卽爲拿囚之意。敢啓。傳曰。知道。當寒滯囚可悶。時囚皆令明日。開坐捧拱。
정조 9년
李集斗。以刑曹言啓曰。昨日動駕時。南部居童蒙金得哲。擊錚於衛外。故取考其原情。則以爲。其父聲燮生時。出入於前承旨沈觀之及其弟鼎之家。情誼親熟。家中大小事。無不相議。東貸西乞。出債酬應者。合錢爲三千六百餘兩。而文書冊子。着以套署。以爲憑信之地矣。其後。觀之作宰伊川。鼎之作宰順安時。渠母僅捧百七十兩。而伊後則頓無還給之意。父死而未得永窆。兄死而又未入地。七十老母。將至餓死。故前冬擊錚。下刑曹有徵給之命。而沈家或稱已報無餘。或稱元不取用。而捉去渠母。百般利誘。屢往其家。依舊驅出。故前又上言於陵幸時。而今至歲寒。老母將未免凍餓。乞令一齊徵出。以保老母如縷之命云矣。此事已於昨年十二月。因渠母擊錚。至下本曹。其時前判書臣趙時俊。與諸郞官親考其年久冊簿。詳覈其債錢虛實。而旣無證筆之可據。又多杜撰之情狀。且觀之之父銈。於戊寅年間。爲茂朱府使時。以五百兩還報於聲燮云。故至於行關本道。覈實以來。已成公家文券。則宿債幾了。更覈無路。況錢兩之去來無常。數爻相左。其所謂三千二千之云。固難準信。毋論其多少有無。不但事在年久。亦旣係關私債。則所當呈法司推徵。乃敢以至微細甚猥屑之事。肆然登聞。極爲無嚴。原情勿施。金得哲。年是童騃。計出窮濫。究其本情。無足深責。自臣曹參酌懲治。何如。傳曰。允。
정조 9년
李集斗。以刑曹言啓曰。昨日動駕時。南部居閑良李千孫。擊錚於衛外。故取考其原情。則以爲。渠祖道濟生時。全羅道靈巖郡於之浦破堰。出物力作畓。而以本郡結錢三百兩。換錢納作紙於營本府。成出決立案三件。一件則受來上京矣。摠廳將校金應鍾。來言渠祖曰。堰畓汝欲買賣。則以同出物力樣。作分衿成掌記。吾當賣出云。故渠祖爲償所貸用三百兩結錢。以一千八百兩同出樣。成給掌記。而靈巖郡立案。則典當於應鍾。而成給手記矣。應鍾。以其手記。納于訓局。而典當之立案及一千八百兩之假成掌記。則納于張志恒家矣。其祖作故。應鍾亦死之後。渠父成祿。往推其文券。則張家堅執不給。故呈于漢城府。推納文券。而自京兆堅封留置。終不出給。乞令該曹推給云矣。覽其供辭。語多荒雜。且以築浦堰換公貨之事觀之。亦可知渠祖之虛謊。本事之曲直。文券之眞僞。旣已始訟於京兆。自當詳覈而決折。令該府趁速査處。而李千孫之事非四件。猥越登聞之罪。自臣曹考律勘治。何如。傳曰。允。
정조 9년
李集斗。以刑曹言啓曰。猥濫擊錚罪人辛錫榮李元興白伐男嚴尙寬金中喆等。照法勘處事。草記。蒙允矣。新頒事目內。非四件擊錚。凡係猥濫者。杖一百徒三年。大明律越訴條有曰。若迎車駕申訴而不實者。杖一百。辛錫榮爲其專利。請罷新設氷契。李元興。以其父出身。請免烟戶雜役。白伐男。身爲驛吏。構訐郵官。請推馬價。其在民習。俱宣嚴懲。竝以非四件猥濫罪。各決杖一百後。辛錫榮洪忠道永春縣。李元興原春道歙谷縣。白伐男黃海道殷栗縣。徒三年定配。而嚴尙寬。請辨世系。金中喆。請掘偸葬。前已詳査之後。罪犯再籲。雖極煩屑。旣出爲先之情。事屬四件。合施寬恕。竝姑參酌。各決杖一百。嚴飭放送之意。敢啓。傳曰。知道。李元興。論其罪狀。杖配猶屬寬典。似此無知無識之人。不可以常人論。各別嚴杖逐送。此後猥濫擊錚定配草記。罪名單抄書之。可也。
정조 9년
李集斗。以右邊捕盜廳言啓曰。甲辰閏三月。因開城留守狀本。苧商兩人戕殺之賊。令左右捕廳譏捕事。命下矣。別定校卒。多歧譏詗。譏察軍官李元柱權應卨等。捉納賊漢盧穳閔光國等兩漢。故査問其賊情。則皆是行人卜物掠奪之賊。而多般究覈。則所供內。甲辰年閏三月初。與其同黨江華居柳千才作黨。到于豐德蟹浦炭幕。逢着苧商兩人。追蹤至松都古南門峴底。日已曛黑。且無行人。故假稱出使校卒。一則以紅絲結縛。一則以熟麻索結縛。驅到龍湫川邊。柳千才守苧駄在傍。盧穳閔光國等。苧商兩人。各執一人。斷其所縛索末。縊項戕殺。埋置川邊沙中。仍驅苧駄。直到京中。所偸苧布四同三疋。發賣分用。馬疋或棄路傍。或棄旅店云。故同黨柳千才。捉來究問。則戕殺時。雖無竝力殺害。而埋置時。同爲掩土。賣苧分食。與盧穳閔光國等所招。節節相符。而所偸苧布及其外賊物。一一推徵於買贓人等處。出給各其本主。今無更覈之端。賊人盧穳閔光國等。旣是殺越人命。則殺人之罪。自有當律。而自本廳。不可直爲勘斷。元犯盧穳閔光國及同情罪人柳千才等。竝其文案。移送秋曹。接主人等。但知以商賈。接置買賣。不是異事。而初不審愼。許接賊徒之罪。在所難免。故自臣廳決罪放送之意。敢啓。傳曰。知道。捉納捕校。令該曹考例草記論賞。可也。
정조 9년
義禁府啓目。前直長尹𣇍原情云云。傳旨內辭緣。泛稱遲晩。刑推得情。何如。判付啓。附過放送爲良如敎。
정조 9년
義禁府啓目。中官朴廷熙原情云云。傳旨內辭緣。泛稱遲晩。刑推得情。何如。判付啓。附過放送爲良如敎。
정조 9년
義禁府照目。前執義尹長烈。前持平白師謹朴宗正。前正言朴基正等矣。旣無情勢。則近臣參班在明。無端違牌。事極駭然。豈其畏寒而然乎。抑不知慶科科名乎。竝拿推罪。各笞五十收贖。解見任別敍。私罪。奉敎。竝只附過放送爲良如敎。
정조 9년
行副司直鄭民始疏曰。伏以。臣人微跡孤。本無足以見重於同朝。近又病伏。尤不喜與人相較。第於目下事。大有所難安者。昨日戶曹判書臣趙㻐。以尙方匠手之不卽多數待令。至有該色執吏捉囚之擧。噫。何其乖刺之甚也。各色匠手。或散處各所。或居在外邑。固難一時畢集。滿意進排。而假使有不善擧行者。送言于臣。使之督治。未爲不可。不然則囚其該色吏。亦足快其意。至於執吏。與他吏胥有異。乃是提調之所任使者。則旣非本院提調。又非大官。而初不相報。直爲捉囚。彼雖氣勢所使。容易加人。而受其凌侮者。獨不困惱乎。望來朝著之間。禮讓漸隳。相敬之風。全然無聞。非理之習。日以益甚。如臣疲劣。宜乎不免。而見輕至此。勢難晏然。玆敢略陳短章。以效自劾之義。伏乞聖明。亟遞臣尙方提調之任。以安私分。千萬幸甚。答曰。省疏具悉。直囚之失在彼。卿其勿辭行公。
정조 9년
行副司直李秉鼎疏曰。伏以。臣猥荷拂拭之眷。屢叨宿衛之任。含恩畏義。有除輒膺。昵覲耿光。縱慰戀結之忱。廁跡周行。恒切放倒之媿。今以闕門下鑰事。重速喉院之論斥。而聖度包容。特命勿推。仍有該郞汰去之敎。臣誠感悚交極。罔知攸措。本月初三日。大駕還宮後。侍衛百官。自宣仁門出去。而時夜未艾。天曙尙遠。趁卽還閉。責在喉院。而半晌遲待。聲息寂然。建陽已閉。通報無路。且以除標信之留門。故宣傳官亦不來待。臣府旣在建陽之東。而門鑰又在臣府。伊時下鑰之亶由於萬不獲已。旣蒙天鑑之俯燭。而至於該郞之眼同下鑰。非渠之主張。實臣之指揮。則臣之不報喉院。任自下鑰之罪。於是乎著矣。尙何可推諉郞官。獨自晏然而已乎。玆敢短章自列。冒死控籲。伏乞聖明。亟命攸司。重勘臣辜犯。以昭法紀。俾安私分。千萬幸甚。答曰。省疏具悉。聞卿言。承旨事亦甚駭然。當該承旨罷職。卿何知之。勿辭行公。
정조 9년
義禁府啓目。晉州牧使李白圭原情云云。問目內辭緣。泛稱遲晩。刑推得情。何如。判付啓。考律勘處後。草記爲良如敎。
정조 9년
乙巳十一月初七日午時。上御重熙堂。左承旨入侍時。行左承旨朴祐源。假注書李德鉉。記事官李崑秀尹行任。以次進伏訖。上命書傳敎曰。詞訟劇地。堂上不可不備員。未肅拜刑曹堂上許遞。政官牌招開政。以在京無故人備擬。命退。承史以次退出。
정조 9년
行都承旨未差。行左承旨朴祐源坐。行右承旨趙時偉坐直。左副承旨洪文泳坐直。右副承旨未差。同副承旨未差。注書金孝建仕一員未差。假注書李德鉉仕直。事變假注書高應觀在外。
정조 9년
趙時偉啓曰。明日常參經筵。取稟。傳曰。停。
정조 9년
趙時偉啓曰。新除授行大司成李文源。除拜後過三日。不爲出肅。依定式推考警責。仍卽牌招察任。何如。傳曰。允。
정조 9년
趙時偉啓曰。合辭方張之時。憲府無詣臺之員。事甚未安。除在外外。未肅拜呈故人員。竝卽牌招。何如。傳曰。允。
정조 9년
趙時偉啓曰。左副承旨李祖承。今日不爲仕進。卽爲牌招。何如。傳曰。許遞。前望單子入之。
정조 9년
承旨前望單子入之。洪文泳落點。
정조 9년
傳于洪文泳曰。同副承旨與抄啓文臣入侍。
정조 9년
事變假注書柳光億在外。代以高應觀爲事變假注書。
정조 9년
事變假注書高應觀在外。代以方在岳爲事變假注書。
정조 9년
趙時偉。以侍講院言啓曰。本院新除授輔德鄭東俊。除拜累日。尙不出肅。卽爲牌招察任。何如。傳曰。允。
정조 9년
洪文泳。以禮曹言啓曰。觀此全羅監司李在學。淳昌故生員薛徽妻趙氏烈行査實狀啓。則論列邑報。附陳己見。令該曹稟處矣。蓋此趙氏烈行。以上言內辭意觀之。則下從之心。已決於遭喪之日。同穴之願。終遂於成殯之後。處事極其雍容。節行可謂卓異。而考其事蹟。則已成百年之舊券。聞其邑誌。則便是一鄕之私錄。莫重恩典。有難輕許云矣。上言內所稱。雖極卓異。邑報道啓。俱以事在久遠。傅會傳說。不敢遽然請褒爲言。則旌復間重典。無容更議。當初申景濩等上言內辭緣。勿施。何如。傳曰。旣載邑誌。不可以私錄言。而果能判死死。又如是雍容。則百年前舊券。便是可謂百世之公議。更令道伯詳問本邑。旁採物情。別具意見。論理狀聞後。稟處。可也。
정조 9년
洪文泳。以禮曹言啓曰。觀此洪忠監司李得臣。公山故學生金命基孝行査實啓本。則金命基之孝行。參以邑報。採之公議。其根天之孝。因心之友。已自齠齕之年。多有特異之事。兩次斫指。俱得屢日延命。特其細節。闔境之稱頌。今旣多年。章甫之齊籲。至徹九重。其在激勸之道。合施褒奬之典云矣。蓋此金命基之純孝實蹟。觀其邑報。參以道啓。則其非溢美過奬。據此可知。豈可以事係久遠。仍沒無稱。以致士林抑鬱之歎乎。特施旌閭之典。以示褒揚之意。恐合事宜。而莫重恩典。臣曹不敢擅便。上裁。何如。傳曰。依草記卽施旌閭之典。可也。
정조 9년
趙時偉。以兵曹言啓曰。禁軍來春夏等都試。政府及本曹。連因有故。不得設行。今已過時矣。在前如此之時。有仍停都試。代行祿試射之例。今亦依此擧行。何如。傳曰。允。
정조 9년
趙時偉。以扈衛廳大將言啓曰。別將金明遇。身病猝劇。勢難察任。改差。何如。傳曰。允。
정조 9년
洪文泳。以義禁府言啓曰。卽接月令醫員金有源手本。則時囚罪人李延喆。素患濕瘡。合成大腫於左臀。穴深二寸。膿汁長流。方在難保之中云。自前罪人病勢如此。則有保放救療之規矣。敢此仰稟。傳曰。分揀放送。
정조 9년
洪文泳。以義禁府言啓曰。因黃海水使田翊顯狀啓。刑曹粘目內。助泥萬戶黃致顯。移本府處之事。允下矣。黃致顯。時在任所云。依例發遣府羅將。交代後拿來。何如。傳曰。允。
정조 9년
洪文泳。以義禁府言啓曰。時囚罪人李白圭原情公事判付內。考律勘處後。草記事。命下矣。慶尙監司鄭昌順狀啓內。戰船之意外失火。事極驚駭。該牧使常時不能檢飭之失。在所難免。罪取考律文。則大明律失火條有曰。若於官府公廨及倉庫失火者。杖八十徒二年。續大典推斷條有曰。倉庫軍器失火守令。以本律照勘後。公罪收贖懸入云矣。李白圭。杖八十徒二年。以公罪收贖。放送。何如。傳曰。允。如有功議。各減一等。
정조 9년
洪文泳。以義禁府言啓曰。時囚罪人李白圭。杖八十徒二年。以公罪。收贖照律草記批旨內。如有功議。各減一等事。命下矣。李白圭仁城君五寸親云。議減一等。杖七十徒一年半收贖。放送之意。敢啓。傳曰。知道。
정조 9년
洪文泳。以刑曹言啓曰。卽因右捕廳啓辭。殺越人命罪人盧穳閔光國柳千才等。竝其文案。移送本曹事。命下矣。兩命之一時殺越。前所罕有。行兇之賊。今旣斯得。償命之典。不容少緩。而兩屍檢驗。旣在松營。干連各人。又在松營。則施法於商賈都會之處。似合獄體。罪人盧穳閔光國柳千才等。出付畿營。別定將校。押送于松營。使之嚴覈取服捧結案。具格啓聞後。稟處。何如。傳曰。强竊盜何限。戕害人命情節。至兇切慘。而經歲之後。畢竟斯得。乾道之昭昭。卽此可驗。下送該地方用法云云卿等言甚當。依此爲之。仍又嚴飭守臣。速捧結案。具格狀聞事。分付。可也。
정조 9년
獻納兪漢敬啓曰。臣於見職。豈有一分堪承之望。而昨夜除音。適下於玉署持被之際。固當不暇他顧。趁卽肅命。而門鑰已下。前導無人。不得已以措辭提稟之意。送言喉院。屢度往復。謂以煩屑。只請留門。使之出去。閉扃旣開。留滯無路。竟未免蒼黃退出。遂致承宣問備之請。臣之宜謝未謝。去就顚錯。揆以臺體。勢難仍冒。臣何可一刻晏然於職次乎。請命遞斥臣職。答曰。承宣之促令出去。無得謝恩。此前所未聞之駭擧。曾以此事。申飭。何如。而政院之不有飭敎。留門出送。事將發覺。乃反請推臺閣。有若無端不肅者然。事雖微細。節節妄錯。此等承宣。不可尋常處之。當該坐直承旨。竝罷職。今日仕進承旨之無一言規正。難免同浴之譏。亦竝遞差。況臺諫出去。例以臺諫言。入留門待罪稟。則下標信。自是不易之常規。而昨夜則承宣。忽請金虎門標信。已知其今日來避。爾則無所失。勿辭亦勿退待。
정조 9년
大司憲李聖圭。執義安廷玹。副應敎李敬一。獻納兪漢敬。校理申耆曺允大。副校理趙濟魯李太亨。副修撰成種仁啓曰。請黜置罪人鄭致達妻。亟令王府快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府設鞫嚴問。夬正王法。措辭見上答三司曰。不允。
정조 9년
大司憲李聖圭。報義安廷玹。獻納兪漢敬啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。講亟寢煥億島配之命。仍令王府加刑得情。夬施王章。請物故罪人衡。亟命王府施以孥戮之典。請梟示罪人炯采。亟命王府夬施孥戮之典。請正刑罪人福榮。亟令王府夬施孥戮之典。請亟令王府。夏賊之親屬奴傔。嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。夬正典刑。答兩司曰。不允。
정조 9년
報義安廷玹啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請薪知島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。夬正典刑。請亟寢李魯春島配之命。仍令王府。還囚南間。設鞫期於得情。請尹得孚。設鞫得情。請金斗默抄選之望。亟施刊改之典。措辭見上新除授掌令盧廷良。時在全羅道南原地。李萬應。時在洪忠道忠州地。持平崔烜。時在京畿果川地。鄭景祚。時在利川地。請竝斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
獻納兪漢敬啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍。亟令王府設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請巨濟府絶島安置罪人朴宗集。亟令王府拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府設鞫得情。夬正王法。措辭見上新除授司諫李身晦。時在全羅道全州地。請斯速乘馹上來事。下諭。答院曰。不允。第十四件事第十五件事亟停勿煩。下諭事。依啓。
정조 9년
義禁府啓目。時囚罪人趙應鉉更招云云。判付內辭緣。出問目反覆究問是白乎矣。指使敎誘。雖已承款。而造謀一節。終始漫漶。究厥情狀。萬萬痛惡。加刑得情。何如。判付啓。指使雖已承款。造謀猶復發明。名以官長。甘心參聞者。卽此一款。罪犯罔赦。指使與造謀。何必强加區別乎。然渠固無足惜。三尺至嚴。不可容易變更。趙應鉉趙命海兩人中。用法於誰某當否。卿等取考本府文案及該道査啓。各具意見。論理議處爲良如敎。
정조 9년
刑曹粘連啓目。殺獄罪人具時奉。依前同推。期於得情之意。分付道臣。何如。判付啓。姑令依前囚推。期於得情事。分付道臣爲良如敎。
정조 9년
知敦寧鄭尙淳疏曰。伏以。親祼宮享。聖慕克伸。侵曉回鑾。玉體康安。大小臣民。俱切忭祝。仍伏念。臣之癃病實狀。曾以屢煩辭牘。伏想聖明。洞燭無餘。何敢更事縷陳。重犯瀆擾之罪。而目下賤疾。越添於南城巡審之路。輾劇於寒節感冒之症。宛轉床笫。已過一旬。危兆敗症。疊現層生。痰癖益肆。胸膈痞塞。肢脚癱瘓。運動須人。失睡廢食。晝宵叫苦。僵臥凘綴。特一未冷尸耳。連試藥餌。其效漠然。復起爲人。斷無其望。向來藥院分提擧之任。揆以分義。尤宜竭蹶趨膺。而擔曳自力。其勢末由。終未免臨時變通。陪享之列。隨駕之班。一味闕禮。偃伏私次。有臣如此。生不如死。矧玆戎垣重務。非臣養疴之所。而許久虛縻。再閱寒暑。前後呼籲。不知幾次。臣亦言之支離。伏想聖明。亦必厭其煩聒。苟使臣有一半分耐過之望。上感聖眷之姑許羈縻。下念妻孥之係戀俸祿。揆以常情。何苦而一辭再辭。至於屢瀆而不自止哉。蓋其憂。不但目前之瘝曠。將成來後之積弊。誠未知其罪之至於何境。此臣所以夙夜悸恐。期於必遞者也。辭已竭矣。情亦慽矣。仰惟天地父母之仁。寧不矜悶而有以體諒之也。玆敢力疾構疏。冒塵崇嚴。伏乞聖慈。俯垂矜察。亟遞臣守禦之任。俾便調息。仍勘臣闕禮之罪。以昭法紀。不勝大願。答曰。省疏具悉。卿其勿辭行公。
정조 9년
京畿監司徐有防疏曰。伏以。臣猥以蔑劣賤品。濫叨畿甸重寄。自顧才識。無望稱塞。而殫竭簿書之末。少效塵刹之報。依近城闕之下。獲遂便養之計。實爲區區之願。遂至於冒昧承膺。淟涊蹲據者。居然爲半歲餘矣。母子兄弟。相對感祝。而惟恐上不能宣揚聖德。下不能剸理公務。夙夜懍惕。若隕淵谷。卽伏見傳敎下者。永陵碑石監董諸臣。皆有論賞之擧。而臣名亦在其中。臣誠不勝恧縮惶汗之至。今玆仙寢豎石之擧。實出於我聖上不洎之思。悠久之圖。而臣適忝按土之任。特承董役之命。微勩罔效。與榮亦多。不意晉秩之恩。遽在竣事之後。噫。往役。臣子之常分也。監董。一時之細勞也。今於周旋執事之列。有何褒賞可紀之實。而況臣受恩如天。冥升至此。頂踵罔非造化。糜粉尙難報答。今若因此事會。更進一步。則在朝家。不但爲罔功之賞。於臣心。亦豈無過福之懼哉。臣雖愚昧。非不知今日賞典。寔由於重其事之聖意。而至於賤臣。則直不過隨諸臣後備員而已。恩命之下。顧何敢晏然承當。若固有之也哉。玆敢瀝血陳懇。仰瀆崇嚴。伏乞天地父母。諒臣言之非出飾讓。念恩秩之不可濫授。特命收還臣新資。以安微分。以重公器。不勝幸甚。答曰。省疏具悉。卿其勿辭行公。
정조 9년
乙巳十一月初八日辰時。上御誠正閣。同副承旨與抄啓文臣入侍時。同副承旨李集斗。假注書李德鉉。記注官承膺祚。記事官金鳳顯。副司果沈晉賢李勉兢李翼晉。副修撰成種仁。副司果姜世綸金熙朝李晴申馥。原任待敎尹行任。待敎李崑秀。以次進伏訖。上親書周易講義問目。分給晉賢等。使之確論書入。仍命退。諸臣以次退出。
정조 9년
乙巳十一月初八日二更。上御誠正閣。左副承旨入侍時。左副承旨洪文泳。假注書李德鉉。記注官承膺祚。記事官尹行任。以次進伏訖。上命書傳敎曰。觀此黃海水使漂人問情狀本。皆願旱路還歸云。卽令依其言領送。適値冬節。造給衣袴。仍以朝家之意。各別宣布。趲程還送。而沿路禁雜人等節。一依年前飭敎。各別嚴飭。毋使彼人知國綱之懈弛。續當發遣備郞摘奸。竝以此意。兩道道臣處。星火行會。渰死屍體。尙不推給。雖極可駭。隆冬役民。搜拯亦甚可悶。嚴飭該水使。待日記稍解時。從便拯出。形止狀聞。毋或無端遲滯事。亦爲分付。地方官之報辭。有此大段疎漏。罪狀請令攸司稟處。可知其任事憒憒。該縣監鄭勗世。先罷後拿。水使不能檢飭之失。道伯之替治該裨。事甚得宜。而道伯親裨之問情疎漏。反有甚於地方官及水使。當該道臣推考。水使從重推考。助泥鎭漂人。雖已依願還送。吾叉浦漂人。尙不問情。稽忽甚矣。衣糧助給。惕念申飭擧行。毋論從陸路從水路。不待回下。依其言還送事。一體行會。助泥吾叉兩鎭。未踰一舍之頃。則巡營水營驛學及褊裨。自可分進問情。不必多數差定。徒貽民邑之弊。而旣送之。又送之。殆若日不暇及者。然畢竟漂泊事情。無一言皁白。本道事何其儱侗之甚也。後勿如是之意。道帥臣處。令廟堂措辭責飭。文泳曰。今因下詢。敢此仰達矣。新除臺諫之在闕中者。雖値深夜。如無前導。不得肅謝。旣有成命。則一番定式。然後庶無眩於擧行之慮。臣意則從今以後。若値門閉後臺臣肅謝之擧。則啓請標信。招入皁隷。使之前導。仍於其留門。卽爲出送。而或緣臺廳傳啓。未卽出去。則姑爲還閉。以待臺臣待罪門稟後。請出標信。何如。上曰。依爲之。出擧條命書傳敎曰。政官待明朝牌招開政。新除授守令邊將。待下批明日辭朝。命退。承史以次退出。
정조 9년
行都承旨李聖圭未肅拜。行左承旨朴祐源坐直。行右承旨趙時偉坐。左副承旨未差。右副承旨洪文泳坐直。同副承旨未差。注書金孝建仕一員未差。假注書李德鉉仕直。事變假注書尹羽烈仕。
정조 9년
趙時偉啓曰。合辭方張之時。諫院無詣臺之員。事甚未安。除在外疏批未下未署經外。未肅拜呈告人員。竝卽牌招。何如。傳曰。允。
정조 9년
傳于洪文泳曰。羹墻錄校正大臣及堂上。碑石監董堂上。補土監董堂上。竝入侍。
정조 9년
洪文泳啓曰。羹墻錄校正大臣李福源。堂上鄭昌聖洪良浩徐浩修尹蓍東金尙集李家煥。碑石監董堂上徐有隣李柱國。補土監董堂上李文源。依下敎來待矣。傳曰。入侍。
정조 9년
事變假注書方在岳在外。代以張相吾爲事變假注書。
정조 9년
趙時偉啓曰。事變假注書張相吾。時無職名。令該曹依例付軍職。冠帶常仕。何如。傳曰。允。
정조 9년
事變假注書張相吾有頉。代以李昌胄爲事變假注書。
정조 9년
兵曹口傳政事。副司直單李文源。
정조 9년
有政。吏批。判書趙時俊進。參判沈豐之牌不進。參議金宇鎭牌不進罷職。行左承旨朴祐源進。以李聖圭洪秉纘林錫喆爲承旨。孟至大爲修撰。徐鼎修爲輔德。尹行任爲說書。李漢興爲長淵縣監。雲峯君杺爲司饔提調。張至默爲齊陵令。
정조 9년
再政。以徐鼎修爲大司成。洪配浩爲英陵令。
정조 9년
兵批。判書徐有隣進。參判具㢞入直進。參議李夔病。參知李家煥病。右副承旨洪文泳進。以沈有鎭爲同知。李錫祥爲僉知。安橚爲五衛將。趙文彦爲訓鍊主簿。劉泰成爲助泥萬戶。同知單金憲哲。副司直單金頤柱李祖承。副司果單蔡顯五。
정조 9년
趙時偉啓曰。新除授左副承旨林錫喆。同副承旨洪秉纘。牌招察任。何如。傳曰。允。
정조 9년
以左副承旨林錫喆牌不進罷職傳旨。傳于趙時偉曰。許遞。前望單子入之。
정조 9년
趙時偉啓曰。新除授同副承旨洪秉纘。時在京畿驪州地。斯速乘馹上來事。下諭。何如。傳曰。許遞。前望單子入之。
정조 9년
趙時偉。以侍講院言啓曰。本院新除授說書尹行任。卽爲牌招察任。何如。傳曰。允。
정조 9년
執義安廷玹啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請薪知島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。夬正典刑。請亟寢李魯春島配之命。仍令王府。還囚南間。設鞫期於得情。請尹得孚。設鞫得情。請金斗默抄選之望。亟施刊改之典。措辭見上答府曰。不允。第九件事。亟停勿煩。
정조 9년
戶曹判書趙㻐疏曰。伏以。臣受恩如天。而絲毫莫報。負罪如山。而誅罰不加。至於今軀命猶存。官秩自如。中心銘鏤。感淚如瀉。而緣臣愚騃。隨事僨誤。舊愆未贖。新孽又作。悚惶震懍。不知死所。此際伏見尙衣提調鄭民始之疏。臣之罪又添一案矣。臣方蹙伏俟勘之不暇。何敢與人相較。而事旣登徹。義難泯默。不得不冒死自列。瀆擾之罪。尤無所逃。噫。各司之進排於國役者。自臣曹知委。而該吏不卽進排。則或笞或囚。匪今斯今。從前度支之臣。坐視該吏之怠慢。莫敢誰何。不之笞囚者。臣未之聞也。況伊日宮內之所修改。只簾帳而已。此不過霎時之役。而因工匠之不來。以致復命之迫曛。若於其時。伈伈俔俔。不爲督飭。則幾不免拖至翌日。此乃衆目之所共覩。焉敢誣也。然臣若早知重臣之因此引嫌。則送言乞治。何難之有。而旣非大臣衙門。則元無稟請進來之例。以臣昏昧。何能爲無於例之例乎。且其工匠之召致也。輒以甘結知委。所謂甘結者。蓋於知委之文。必以萬一遲緩。甘罪不辭爲結語。故稱之曰甘結。此非呈牒也。亦非通關也。旣以此知委。而見其遲緩。不敢治罪。則顧安用甘結爲哉。凡有進排之役。吏不聽令。匠不赴召。而若必往復於當該衙門。請其懲治。則如是之際。國役之稽滯。勢所必然。而同朝敬待之節。恐或不在於此等之事矣。苟使同朝之士。眞有禮敬相待之心。則所帶員役之因公被罪。何損於彼此之交際乎。此殆臣言行蔑劣。不能見孚於人。雖是循例之事。反被不敬之誚。撫躬漸戁。更何言哉。臣孤蹤無依。薄命多巇。久據匪據。冥行擿埴。凡厥事爲。罔非瘡疣。又有此意外所遭。而疏中之言。不止於就事論事。至以氣勢凌侮等語。聲罪甚嚴。臣誠畏約悚蹙。雖不敢費辭爭辨。而其何可晏然蹲冒於職次。不思所以自處乎。伏乞聖慈。俯垂諒察。亟許鐫免臣職。仍治臣罪。以謝人言。以安私分。千萬幸甚。答曰。省疏具悉。卿其勿辭行公。
정조 9년
乙巳十一月初九日辰時。上御誠正閣。羹墻錄校正大臣堂上。碑石監董堂上。補土監董堂上入侍時。校正大臣李福源。行副司直鄭昌聖洪良浩。漢城判尹徐浩修。行副司直尹蓍東金尙集。兵曹參知李家煥。碑石監董堂上兵曹判書徐有隣。御營大將李柱國。補土監董堂上大司成李文源。左副承旨洪文泳。假注書李德鉉。記注官承膺祚。記事官金鳳顯。以次進伏訖。上命右承旨。與吏曹判書戶曹郞廳入侍。膺祚承命出。與右承旨趙時偉。吏曹判書趙時俊。戶曹佐郞洪元燮。偕入進伏訖。上謂福源曰。新差堂上。皆見其冊乎。福源曰。皆見之矣。上曰。新堂之意。何如。良浩曰。冊規似不無至煩之端矣。蓍東曰。厥冊文目。似太多矣。上曰。通合各冊而一之。則似好矣。蓍東曰。一傳敎之內。亦有屢出各條之事。此則未知何以爲之矣。上曰。此則隨所見爲之。可也。福源曰。祭文。何以爲之乎。上曰。祭文則不必謄之矣。蓍東曰。如厲祭之文。則不可不謄之矣。福源曰。冊名。則何以爲之乎。上曰。以羹墻錄名之。可也。福源曰。旣以羹墻錄爲名。則凡係列聖朝嘉言善行。無不載錄。而至於景慕宮。則獨無所載者。誠甚未安矣。何以爲之乎。上曰。尙今無誌文行狀。予意豈偶爾而然。當更思下敎矣。福源曰。野史所錄。旣非刊行文字。則拔之。似好矣。上曰。諸堂之意。何如。良浩曰。亦有不可拔者矣。上出自內所錄羹墻錄以示之曰。適以羹墻錄名之。而不過抄出日記耳。與卿等目錄。何如。上命讀目錄。蓍東讀奏。至典禮正樂等條。上曰。禮樂各出乎。蓍東曰。然矣。上曰。禮樂不必各爲目錄。且旣云容諫。又云包容。以此觀之。目錄甚繁矣。篤行。亦是聖學中一事。不必各錄矣。浩修曰。出去當以草記稟處矣。上曰。此冊不但爲轉古。亦可以垂遺後昆。不必溢美。一從公議以錄之。以嚴文體。可也。此後亦當進講於胄筵矣。福源曰。謹當依聖敎矣。福源曰。此又刊行文字。則別錄未知如何矣。上曰。尊周一事。亦不可拔之矣。命書傳敎曰。大司成李文源。事務相妨。本職許遞。今日政。以在京無故人差出。歲色垂暮。陞試四抄外。尙不設行云。新除授大司成。待下批牌招。申飭擧行。且聞別試。定期在明春。而多士眩於適從。或認以無講。或謂之待秋。無意肄習云。亦令成均館飭諭諸生。使之着意攻業。命書榻敎曰。前大司成李文源。令該曹口傳付軍職。上命監董堂上進前。文源曰。臣向於英陵奉審時。香大廳典祀廳齋室。一體看審。則間多傾圮。若不趁卽修葺。頹壓可慮。補土物力中從所入劃給。地方官與本陵官員。預先經紀。待明春修改。恐合事宜。故敢此仰達矣。上曰。卿言。好矣。出擧條。以此。分付。可也。出擧條文源曰。英陵香大廳典祀廳齋室。旣有待明春修改之命。而本陵令柳明渭。年老且病。有難監董。今姑改差。其代。令該曹。曾經字牧人中。各別擇差。何如。上曰。依爲之。今日政。使之各別擇差。可也。出擧條上命吏判進前曰。予嘗以爲卿則脫於僇俗矣。近觀卿之政事。怪異之法。尙多餘存。實爲卿慨然矣。爵是公器。雖以人君之尊。不可有所私意於其間。近來秉銓之臣。排望之際。專爲用意。此黑則彼白。此白則彼黑。此豈銓衡稱錘之意乎。誠可謂不忍正視矣。時俊曰。近來銓衡之臣。因循習僇。其來已久。時俗習於耳目。今若一變其俗。則一世慅擾。亦非鎭安人心之道矣。上曰。豈其然乎。安有用公而人心慅擾之理乎。此後則愼勿爲此。可也。時俊曰。自今朔當爲儲窠。而郡守以上窠。京職中可擬之人。每患苟艱。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事時。一體擧行。已成近例。今亦依此爲之乎。敢此仰達矣。上曰。依爲之。出擧條命書傳敎曰。輔德實兼官。依諭善例。陞作堂上階。蓋實輔德則倣兩司亞長通擬之規。兼輔德則用玉堂東壁參望之例。一以國子爲歧。一以諫長爲歧。實官廣選。兼官峻選。而大體則專爲與承旨互相往來也。近來輔德。望太苟艱。無實兼之別。以此事召見銓堂。已有筵敎。諫長以上未通擬人。待後政。次次通擬於實輔德事。分付銓曹。因此思之。昨年特命。卿宰以上。以桂坊可合人。使之薦剡。近聞尙多未收用者云。此後着意收用。薦外如有可合人。亦不必拘此不擬。竝以此意知悉。命退。諸臣以次退出。
정조 9년
乙巳十一月初九日初更。上御壽康齋。坐直承旨入侍時。行左承旨朴祐源。假注書李德鉉。記事官金鳳顯李崑秀。以次進伏訖。上命入承旨前望單子。賤臣承命出。持入進伏訖。命退。承史以次退出。
정조 9년
行都承旨李聖圭坐。行左承旨朴祐源內閣進。行右承旨趙時偉坐直。左副承旨未差。右副承旨洪文泳坐直。同副承旨未差。注書金孝建病一員未差。假注書李德鉉仕洪樂貞仕直。事變假注書未差。
정조 9년
以禮曹冬至陳賀節目。傳于洪文泳曰。權停。
정조 9년
趙時偉啓曰。假注書洪樂貞。時無職名。令該曹依例付軍職。冠帶常仕。何如。傳曰。允。
정조 9년
以臺諫有闕政事取稟傳于洪文泳曰。明日爲之。大司成。以在京無故人差出。
정조 9년
以說書尹行任牌不進罷職傳旨。傳于趙時偉曰。只推。
정조 9년
趙時偉啓曰。明日次對。兩司當爲進參。除在外疏批未下未署經外。未肅拜呈告人員。竝待開門牌招。以爲進參之地。何如。傳曰。允。
정조 9년
咸鏡監司狀啓。今十一月令薦新生靑魚生瓜魚。節序差早。限內不得封進。惶恐待罪事。傳于洪文泳曰。勿待罪事。回諭。
정조 9년
洪文泳。以吏曹言啓曰。永陵忌辰祭典祀官。以奉常寺判官塡差事。旣有定式矣。今此永陵忌辰祭典祀官。明日當爲進去。而奉常寺判官柳甲基。在鄕未及肅拜。不可不變通。今姑改差。口傳差出。以爲及時進去之地。何如。傳曰。允。
정조 9년
吏曹口傳政事。以崔守忱爲奉常判官。
정조 9년
洪文泳。以弘文館言啓曰。新除授修撰孟至大。時在洪忠道溫陽地。經筵入番事緊。請斯速乘馹上來事。下諭。傳曰。依啓。
정조 9년
李聖圭。以吏曹言啓曰。西原縣監李學源。因本道狀聞。昨以卽速下去事。屢加催促。則謂有身病。終不還官。事體所在。誠極未安。囚家僮催促下送之意。敢啓。傳曰。各別申飭。當日下送。
정조 9년
李聖圭。以吏曹言啓曰。承文院副正字愼性眞。除拜後。過限未上來。依例罷職。何如。傳曰。允。
정조 9년
趙時偉。以備邊司言啓曰。今此助泥鎭漂漢人。旣願從陸還歸。則使本道譯學交付於關西譯學處。以爲次次護送之道。而日寒如此。凡干供饋等節。另飭擧行事。分付兩道道帥臣處。咨文則令槐院急速撰出。別定禁軍。騎撥下送于灣府。順付於今番節使之行。而使行如已渡江。則仍令灣府譯學領付鳳城之意。一體嚴飭。分付。何如。傳曰。允。
정조 9년
趙時偉。以義禁府言啓曰。長淵前縣監鄭勗世拿處事。傳旨。啓下矣。鄭勗世。時在任所云。依例發遣府書吏拿來。何如。傳曰。允。
정조 9년
趙時偉。以義禁府言啓曰。代射罪人張弼萬朴奉山金澤洙金兌丁崔以采。謀議代射罪人李福良崔宗漢金正獜等。所當嚴刑決配。衛外擊錚罪人金光獻。刑推捧供。而上下弦日。勿行栲訊。載在法典矣。今日卽上弦日。不得擧行。而取考法典所載。則續大典囚禁條有曰。正科出身及東西班正職外。如納粟軍功常賤出身之類。勿爲移義禁府。又曰落點別將與僉使萬戶有異。本曹推治。今此刑曹移來代射罪人及擊錚罪人等。皆是蠢蠢常漢。自王府推治。大是法典之外。落點別將。雖非正職。猶是帽帶之人。而尙不得移本府處之。則況此等之類。一例移本府。事涉不當。右人等。竝依法典。還送刑曹。使之擧行。此後則凡係出身移本府之類。另加區別。毋得如前混同之意。分付刑曹。何如。傳曰。大抵常漢之冒點科名者。拘於法式。刑曹京兆。不得推治。每請移送王府。事面不但屑越。名分由是紊亂。朝家以此。常所痛駭。特以事係續典條例。不敢輕易變通矣。觀此草記。卿等無正合予意。然所引續典文字。卿等蓋未蹄察句語本旨。右人等。雖曰蠢蠢常漢。毋論若射若銃。俱是武科及第。元非雜科出身也。依文中正科出身云者。正指此輩。此所以罣礙難通處。至於納粟軍功等常賤出身。非謂決科者。續典法例未改之前。此草記。勢難從施。今姑置之。如有方便之好道理。後日登對時稟處。可也。
정조 9년
乙巳十一月初十日初更。上御誠正閣。坐直承旨入侍時。行右承旨趙時偉。假注書洪樂貞。記事官金鳳顯金健修。以次進伏訖。上曰。校正堂上李家煥入侍。出榻敎賤臣承命出。與家煥偕入進伏。上曰。近日所校正。爲幾何耶。家煥曰。謄本御製及誌狀一卷已盡閱。而刊本之在奉謨堂件。姑未得見矣。上曰。奉謨堂奉安件未得奉出者。日後通于閣臣。一番入見。似好矣。家煥曰。謹當依下敎擧行矣。上曰。文獻備考中。分掌何考耶。家煥曰。分授輿誌考矣。上曰。大抵撰次之法。譬如作舍。先定基址。次定間架。然後可得易成。而此冊則尙未定規模矣。家煥曰。誠如聖敎矣。上曰。永陵祭官。當以趙氏中塡差。而以申大升爲之。未知有何故而然耶。時偉曰。臣當初求差。而適入院中。故似然矣。上曰。無故者。誰也。時偉曰。尙鎭則有拘忌。鼎鎭城鎭則無故矣。上曰。然則鼎鎭城鎭中塡差。可也。上命書傳敎曰。再明以後。連値齋日。次對。明日來會。上命退。諸臣以次退出。
정조 9년
行都承旨李聖圭坐直。行左承旨李秉模未肅拜。行右承旨洪益弼在外。行左副承旨尹承烈在外。右副承旨李亨元未肅拜。同副承旨洪文泳坐直。注書一員未差金孝建病。假注書李德鉉仕洪樂貞仕直。事變假注書金復仁仕。
정조 9년
洪文泳。以備邊司言啓曰。今日次對。堂上懸病。至於十二員之多。揆以事體。極爲未安。懸病諸堂倂推考。令政院卽爲牌招。以爲進參之地。何如。傳曰。近日賓對。不啻應文塞責。而許久不爲。殊非愛禮之意。今日使之來會。則諸堂懸頉。至於十二人之多。此不但前所未聞。朝廷如有一分紀綱。焉敢乃爾。大抵廟堂。坐受具僚之慢侮。一事二事。殆成習俗。其漸駸駸至於推及朝廷。董率振勵。然難責之於今日廟堂十二人之只請牌招。大臣事誠慨然。近日事雖欲隨處含垢。名以次對。豈可與五六備堂爲哉。此而尋常處之。其可曰有朝廷乎。有廟堂乎。衆所共知事故情勢外。無端懸病諸宰。一倂削去仕版。門外黜送。俾知朝廷法綱。待漏之時。旣知懸病之若是夥然。則無一言往復。以此單子。沁沁捧入。當該有司堂上。竝從重推考。次對。豈可因備堂事停止乎。然員數太少。當不能成貌樣。無論新差還差。自本司卽爲草記啓下。待下批牌招同參。文衡之今日陳疏。直學之仕進本職。亦甚駭然。罷職。進不進捧入承旨。亦爲遞差。
정조 9년
備忘記。非獨一試官之罪。戎垣重任。不可久曠。況今日次對。備堂亦當備員。前禁衛大將徐有大敍用。仍任前職。牌招傳授命召。
정조 9년
李亨元啓曰。卽者議政府錄事來言。左議政洪樂性。罪在溺職。惶懍恧蹙。走伏金吾門外。恭俟鈇鉞之誅。仍納命召。何以爲之。敢稟。傳曰。勿待命事。遣史官。傳諭。仍傳命召。
정조 9년
李亨元啓曰。卽者義禁府都事來言。左議政洪樂性。今方待命於金吾門外云。係是大臣去就。敢啓。傳曰。知道。
정조 9년
李亨元啓曰。禁衛大將徐有大。時無職名。令該曹口傳付軍職。何如。傳曰。允。
정조 9년
兵曹口傳政事。徐有大爲副司直。
정조 9년
傳于李亨元曰。當該備邊郞。令兵曹決棍三度。
정조 9년
傳于李亨元曰。大臣備局堂上引見。
정조 9년
傳于李聖圭曰。都承旨入侍。
정조 9년
傳于李聖圭曰。掌試都事改差。今日政差出。
정조 9년
有政。吏批。判書趙時俊進。參判沈豐之進。參議未差。行都承旨李聖圭進。啓曰。大司成今當差出。而擬望之人乏少。外任竝擬。何如。傳曰。允。啓曰。臺諫多窠。今當差出。而擬望之人乏少。外任竝擬。何如。傳曰。允。以李秉模沈有鎭李宜老鄭景淳爲承旨。徐龍輔爲吏曹參議。尹承烈爲大司憲。尹行元爲大司諫。洪宗藎爲司諫。朴長卨申禹相爲掌令。洪克皓李尙度爲持平。李壽咸爲獻納。李庚運爲正言。洪秉纘爲輔德。鄭述祚爲戶曹參議。金魯直爲草溪郡守。申大升爲大司成。尹行任檢閱單付。西溪君𡏽司饔提調單付。雲峯君杺副提調單付。韓光會爲刑曹判書。李崑秀爲說書。尹東晳爲判尹。權噵爲知春秋。申大升爲同經筵。鄭民始爲同成均。金履素爲右副賓客。鄭民始爲景慕宮提調。李亨逵爲內贍提調。李文源爲繕工提調。李在協爲司譯提調。李聖圭爲觀象監提調。申大升爲掌樂提調。尹坊爲氷庫提調。李文源爲典牲提調。金鍾秀爲社稷提調。金頤柱爲刑曹參判。宋益中爲右通禮。李思祚爲奉常正。鄭大容爲兵曹正郞。洪百游爲工曹佐郞。鄭來成爲全羅都事。宋龍億爲黃海都事。尹宗彦爲禮曹正郞。南景龍爲禮曹佐郞。金致泳爲直講。金鼎命爲咸鏡都事。李存遠爲平安都事。洪益弼爲行右承旨。尹承烈爲行左承旨。李亨元爲右副承旨。左副賓客金履素。右副賓客鄭民始。
정조 9년
兵批。判書徐有隣病。參判具㢞病。參議李夔病。參知李家煥入直進。同副承旨洪文泳進。以李身晦盧廷良李萬應爲副護軍。洪秀輔趙時偉林錫喆洪秉纘崔垣鄭景祚爲副司直。尹光晉爲副司果。張相吾爲副司正。李謙培同知單付。宋益休僉知單付。
정조 9년
傳于李亨元曰。新除授承旨牌招察任。
정조 9년
事變假注書李昌胄在外。代以金復仁爲事變假注書。
정조 9년
傳于李亨元曰。守禦使鄭尙淳。有衆所共知實病。而政院之當初捧現告。大是不察。況傳旨之追後捧入。極爲礙眼。捧納承旨推考。原傳旨勿施。
정조 9년
李亨元啓曰。守禦使鄭尙淳原傳旨勿施事。命下矣。卽爲牌招。傳授密符。何如。傳曰。允。
정조 9년
以右承旨沈有鎭牌不進推考傳旨。傳于尹承烈曰。許遞。
정조 9년
李聖圭啓曰。新除授右副承旨李宜老。時在京畿楊州地。斯速乘馹上來事。下諭。何如。傳曰。許遞。
정조 9년
以同副承旨鄭景淳牌不進罷職傳旨。傳于李亨元曰。許遞。與未差之代。今日政差出。
정조 9년
兵曹口傳政事。以李翼晉爲副司果。
정조 9년
李亨元。以兵曹言啓曰。依下敎。當該備邊郞洪龍僖。決棍三度之意。敢啓。傳曰。知道。
정조 9년
李亨元。以兵曹言啓曰。五衛將沈定鎭。素患痰病。當寒添劇。旬月之內。無望供職。呈狀乞遞。宿衛輪番之任。不宜瘝曠。今姑改差。何如。傳曰。允。
정조 9년
執義安廷玹疏曰。伏以。臣任不稱當。罪積瘝素。徒抱十年之故紙。每效一日之塞責。使凶逆而假息覆載。見亂賊而未盡劓滅。猶復衣冠於士夫之列。敢擧面目於朝著之上。祗知嚴畏。輒事冒應。進不能碎首而準請。退不能顧職而引罪。惟我國家。其曰有三尺之典。而如今臺閣。抑亦無四維之名歟。此臣所以中宵繞壁。措躬無地。賓對有命。召牌儼臨。末由進身。隨詣陳章。伏乞聖明。俯垂諒察。削臣之職。治臣之罪。以昭法紀。以警具僚焉。且臣一段憂憤之忱。有不敢以自列而終泯者。噫嘻。昨秋夏賊。通天極地。萬剮猶輕之劇逆。而王綱由是而幾絶矣。今春恭賊。窮宙洞古。往牒所無之凶變。而民彝由是而將斁矣。凡今以殿下之臣。立殿下之廷。孰不欲食肉寢皮。卽日無吪。而竟視尋常。便無明目而力言。轉相狃玩。反致拖時而緩討。凶黨之窩窟。猶不盡破。逆孽之根柢。尙多未除。始而瑮福之凶。情節盡露。而盤問未究。獄體不成。繼以逆傔之妻。指嗾有自。而肆犯淸蹕。欲鳴其冤。常刑不行。變怪層生。喣濡釀禍之患。載胥及溺之憂。宜聖主之中朝發歎。而今日群下之罪。其亦死有餘矣。伏惟殿下。握乾元之樞。揮太阿之柄。如彼妖種亂萌。焉敢孽芽其間。而抑今下請而上靳。不啻聯篇而累牘。聖念壹是以寬仁。天網偏歸於恢疎。鄭妻移置。而鄕曲有嘯聚之變。龜賊出陸。而廢類生闖發之心。何殿下之神聖英斷。獨不以方來爲慮。而以向者隱雷之聽於無聲爲一大警省之機耶。伏願勿以臣言輕而忽之。亟加三思。卽允諸啓。以正前後凶逆應施之律焉。臣之所陳。卽以懲討爲急。而顧今可憂者。亦在於綱紀之不振也。噫。國法所係。是謂綱紀。而綱紀不立。則何以行國法乎。念我殿下臨御之初。惕然以綱紀之不振爲懼。先自廊廟而飭之。俾及攸司而整之。敎令風行。瞻聆肅儼。夫何近日以來。實多百度解弛之弊。更無一言糾董之美。耳目之如臣聾瞽。恭俟勘處。而彌綸之責在三事。亦不能無慨於一向伈泄也。臣無任激切屛營祈懇之至。答曰。省疏具悉。所陳當留意。末端事。切中時弊。爾其勿辭察職。
정조 9년
行都承旨李聖圭坐。行左承旨李秉模內閣進。右承旨李亨元坐。左副承旨安聖彬坐。右副承旨洪文泳坐直。同副承旨李集斗坐直。注書一員未差金孝建病。假注書李德鉉仕洪樂貞仕直。事變假注書金復仁仕。
정조 9년
洪文泳啓曰。自明日至二十六日。國忌齋戒正日。卄七日。冬至望闕禮習儀相値。視事。頉稟。傳曰。知道。
정조 9년
李聖圭啓曰。新除授右承旨洪益弼。時在京畿驪州地。左副承旨尹承烈。時在洪忠道溫陽地。竝斯速乘馹上來事。下諭。何如。傳曰。許遞。前望單子入之。
정조 9년
承旨前望單子入之。安聖彬李集斗落點。
정조 9년
李集斗啓曰。事變假注書金復仁。時無職名。令該曹依例付軍職。冠帶常仕。何如。傳曰。允。
정조 9년
李集斗啓曰。檢閱尹行任。旣已付職。卽爲牌招入直。何如。傳曰。允。
정조 9년
以原春監司啓本。洛山寺早藿進上之弊令廟堂稟處事。傳于李聖圭曰。寺旣凋殘。藿亦騰貴。膠守前例。年年責徵於數少緇徒。在所矜念。此狀聞不必回啓。宮納早藿。自今年特竝蕩減。大抵洛山一寺。最稱國中名刹。列朝賜與田土奴婢鹽田等屬。極其優厚。而近皆遺失。將不得收拾云。非爲寺刹也。所關間係緊重。此則令道伯另究蘇弊之方。如有可以登聞者。從後狀聞事。令廟堂行會。
정조 9년
以京畿監司狀啓。李光弘與申世哲等材木價推尋事査啓遲滯不勝惶恐事。傳于李集斗曰。本事不過微細之事。豈可以此愆期。元訟亦勿施事。回諭。
정조 9년
吏曹口傳政事。以柳畊爲奉常判官。
정조 9년
兵曹口傳政事。以鄭萬始金熙朝申馥韓商新爲副司果。
정조 9년
洪文泳。以侍講院言啓曰。本院新除授輔德洪秉纘。時在京畿驪州地。入番事緊。斯速乘馹上來事。下諭。何如。傳曰。允。
정조 9년
洪文泳。以禮曹言啓曰。依聖敎。取考本曹謄錄。則丙戌年二月日除講傳敎中。科制一從壬辰以前擧行之敎。初無別試講規擧論之傳敎。而溯考己卯年四月別試講經稟定時謄錄。則傳敎中。有三經中一經自願。抽籤沒一篇背講。一如明經之規。而四書則置之。可也事。受敎矣。來丙午年別試講規。亦依此例。三經中自願一經。抽籤沒一篇背講。而四書則除之事。知委擧行。何如。傳曰。允。除音釋。聞有追下傳敎云。今番亦令依此擧行事。知委。可也。
정조 9년
李集斗。以吏曹言啓曰。永陵忌辰祭典祀官。以奉常寺判官塡差事。旣有定式矣。今十六日永陵忌辰祭典祀官。明日當爲進去。而新除授奉常判官崔守忱。時在全羅道興陽地云。不可不變通。今姑改差。其代。口傳差出。以爲及時進參之地。何如。傳曰。允。
정조 9년
洪文泳。以兵曹言啓曰。捕廳草記譏察捕校李元柱權應卨所捉納戕殺人命賊徒盧穳閔光國等。移法司事批旨內。知道。捉納捕校。令該曹考例草記論賞。可也事。命下矣。獷悍劇賊雖一名。指捕人加資。載在法典。而今此賊徒兩漢。旣已戕殺人命。乃是獷悍劇賊。執捉捕校李元柱權應卨。似當竝施加資之典。而係干恩賞。自下不敢擅便。上裁。何如。傳曰。竝依例加資。可也。
정조 9년
執義安廷玹。副應敎李敬一。掌令申禹相。持平李相度。獻納李壽咸。校理申耆。副校理李大亨趙濟魯。副修撰成種仁啓曰。請黜置罪人鄭致達妻。亟令王府快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱定配之命。仍令王府設鞫嚴問。夬正王法。答三司曰。不允。
정조 9년
執義安廷玹。掌令申禹相。持平李尙度。獻納李壽咸啓曰。請養遂獻遂。竝令王府設鞫嚴問。還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依右典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府加刑得情。夬施王章。請物故罪人衡。亟命王府施以孥戮之典。請梟示罪人炯采。亟命王府夬施孥戮之典。請正刑罪人福榮。亟令王府快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府設鞫嚴問。期於得情。夬正典刑。答兩司曰。不允。
정조 9년
持平李尙度啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府設鞫得情。快正王法。請大靜縣定配罪人聖中。亟令王府設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典請捕廳罪人煥九。亟令王府嚴加鞫問。夬正典刑。請亟寢李魯春島配之命。仍令王府。還囚南間。設鞫嚴問。期於得情。請尹得孚。嚴鞫得情。請金斗默抄選之望。亟施刊改之典。新除授持平洪克浩。時在洪忠道溫陽地。請斯速乘馹上來事。下諭。答府曰。不允。第九件事。亟停勿煩。下諭事。依啓。
정조 9년
獻納李壽咸啓曰。請大靜縣爲奴罪人金壽賢。更今王府設鞫嚴問。依律處斷。請爲奴罪人河翼龍。亟令王府設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請巨濟府絶島安置罪人朴宗集。亟令王府拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請還寢煥程發配之命。仍令王府竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府設鞫得情。夬正王法。新除授大司諫尹行元。時在京畿安山地。司諫洪宗藎。時在洪忠道忠州地。正言李庚運。時在京畿富平地。請竝斯速乘馹上來事。下諭。答院曰。不允。第十四件事。第十五件事亟停勿煩。下諭事。依啓。